《龙头生》
明代·李云龙

怒髯倒卷金鳞紫，百尺酒泉睡初起。若为头角独峥嵘，雷火夜初烧却尾。

曲风动地金罍开，倒引溟渤入酒杯。豢龙主人不暇给，为生更筑糟丘台。

长鲸渴骥皆辟易，绣佛几回降不得。五湖竭尽四海枯，骑君直向华胥国。

玉矼云扰香涛决，卓氏垆头龙脱骨。平生偏与曲生亲，一入青州动经月。

瑶池琼浆深万丈，生也蜿蜒戏其上。吹雷吸雨顷刻尽，座上玉山颓相向。

神物变化不可知，壁梭匣剑曾见奇。风前一噀栾巴酒，却是西川雨下时。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。